In ne nazadnje, tudi inštruktorji šolanja bi se morali odgovorneje poglabljati v »ozadje« posameznih pasem in v svojih tečajih prilagoditi način dela psom z različnimi sposobnostmi. Seveda spoznavanje novih načinov šolanja psov zahteva precej prizadevnosti in predvsem odprto miselnost. Tudi naša kinološka dediščina je namreč precej zaznamovana z dejstvom, da je bila nekdaj vloga psov drugačna in, da je bilo šolanje psov sprva namenjeno le psom lovskih in službenih pasem. Metode in tehnike poučevanja so se med seboj razlikovale le glede na potrebe, za katere so urili pse, največ torej za različne oblike lova in za delo službenih psov v vojski ali policiji, kasneje pa se je pričelo tudi temu močno podobno športno šolanje. V vseh teh primerih je pri šolanju prevladovala trda roka, ki je pri določenih psih res hitro dosegla pričakovane rezultate - zanesljivo in brezpogojno poslušnost v vseh okoliščinah. Davek samoumevne uporabe prisile in kazni so plačali vsi tisti psi, ki pri šolanju niso dovolj dobro izkazali. Oznako »slabih psov« so dobili »premalo trdni« osebki psov službenih pasem, kasneje, ko so se v šolanju začele pojavljati tudi druge vrste psov, pa tudi nekatere pasme. Včasih izvem, da kakšen inštruktor šolanja psov pove, da so »nekatere pasme pač precej neumne in se z njimi nima smisla ukvarjati, ker so čisto neprimerne za šolanje«. To me vselej nekoliko razžalosti, saj vemo, da sodobni in psom prijazni načini šolanja, ki temeljijo na pozitivni motivaciji, upoštevajo različne sposobnosti psov. S primernim pristopom namreč lahko prav iz vsakega psa izvabimo najboljše, ga primerno vzgojimo ter naučimo vsaj osnovnih vaj poslušnosti, pri tem pa ne zatremo njegove osebnosti.

## Tečaji šolanja psov so v prvi vrsti namenjeni skrbnikom

V osnovne tečaje šolanja psov sodijo tečaji male šole za mlade pse in tečaji za pse spremljevalce, namenjeni odraslim psom. Ker je pri psih obdobje odraščanja zelo pomembno, saj izkušnje, ki si jih tedaj pridobijo, odločilno vplivajo na razvoj njihove pasje osebnosti, je koristno, če lahko mladi psi obiskujejo tečaj male šole. Morda je prav, če kar tu opozorim še na nekaj: v tečajih ne šolamo psov ampak pomagamo skrbnikom, da lahko vzgajajo in šolajo svoje pse. Berniji so kljub svoji robustnosti nežne duše, ki prav koprnijo po sodelovanju z ljudmi. Če jih razumemo in jih znamo primerno motivirati, z njihovo vzgojo in tudi z zahtevnejšim šolanjem po navadi nimamo težav. Vsekakor pa se moramo pri tem izogibati sili in grobosti, saj zavirata potek učenja in slabo vplivata na odnos med skrbnikom in psom. Imejmo to v mislih, ko izbiramo pasjo šolo, v katero bomo vpisali našega kosmatinca. Vzemimo si čas in si najprej »v živo« oglejmo, kako poteka šolanje v društvu, v katerega se nameravamo vključiti. Če način šolanja ne ustreza našim pričakovanjem, raje poiščimo drugo šolo. Z veseljem lahko povem, da je vse več mladih inštruktorjev, ki spoznavajo in v svojem delu tudi uporabljajo pozitivno vedenjsko utrjevanje in šolanje s klikerjem tako, da bodo sčasoma šole, kjer še vedno prevladuje trda roka, ostale v manjšini. ni le predstopnja šolanja po izpitnih programih. Njena najpomembnejša naloga Mala šola šola je, da vsakogar, tudi tiste skrbnike, ki psov kasneje ne bodo šolali v društvu, celovito seznani z osnovami »pasjega načina razmišljanja« in sporazumevanja. To jim bo pomagalo oblikovati prijetno in kvalitetno življenje s štirinožnimi sopotniki. Mala šola je tečaj, ki ga v kinoloških društvih prirejamo kot pomoč pri vzgoji odraščajočih psov. Tečaje obiskujejo najpogosteje skrbniki s psički v starosti od treh do sedmih mesecev, izjemoma pa tudi s starejšimi, ki imajo težave s prilagajanjem in jim je treba posvetiti posebno pozornost.